बिनिखायनो लामा जाब्रबथाय बांनाय बेलायाव ट्रेफिक पुलिसा एफा-एनै दाय दं। जिहेथु गोबारै मथरफोरखौ सालायनायनि थाखायनो लामानि जाब्रबथायफोरा जादों, बिनिखायनो हान्था-मेलानि खारथायखौ हमथानो नांगोन सोरखारा लोगोसे बिबान लानांगोन हान्था-मेला बिफाना। बिनि थाखाय आसाम सोरखारा राजा लामायाव घण्टाफायाव 100 किल’मिटार गोसा खारनाय मथर सालायनायखौ बेन्द खालामदोंमोन आरो जिल्लाफोरनि लामायाव घण्टाफायाव 40 किल’मिटार खारनायनि मथर सालायनो होदोंमोन। थारैनो गोबां बिथिंनिफ्राय हेंथा खालामनायाव राजा लामायाव देहाफाहामसालि, सोलोंथाइ फसंथान, क्रसिं बायदि जायगाफोराव खारथायखौ होबथानानै घण्टाफायाव 100 किल’मिटार खारथायाव सालायनो थाखाय पार्मिसन होदोंमोन। नाथाय गोख्रै खारथायाव मथरफोरखौ सालायनो थाखाय आसामनि लामाफोरा नांगौबादि मोजां नङा। बेफोर लामाफोरा फिसा आरो लामानि थासारियाबो मोजां जौखोन्दोनि नङा। बिनिखायनो गोरलैयैनो लामा जाब्रबथायफोरा जायो होनजायो। हान्था-मेला बिफान एबा सोरखारा हादरसानि लामाफोरखौ मोजां जौखोन्दोनि आरो गुवार खालामनांगोन। सा-सानजा ओनसोलनि गेजेराव आसामावनो लामा जाब्रबथायफोरा गोबां जायो आरो थैनायनि अनजिमायाबो बारा। 2021 मायथायाव आसामाव मोन 8,350 लामा जाब्रबथाय जादोंमोन आरो बे जाब्रबथाय सा 3,208 सुबुंफोरा जिउ गोमानांदों होननानै खौरां मोननाय जादों। दा सोरखारा लामा जाब्रबथायफोरखौ होबथानो थाखाय मथर सालायनायनि खारथायखौ मोनसे थि खालामनानै होयोब्ला गाहाम जायो। बे बेलायाव सोरखारा खालामनो हायै जेबो गैया।